b"\n_START_ARTICLE_\nDavid IV de Ge\xc3\xb2rgia\n_START_SECTION_\nAscens al tron\n_START_PARAGRAPH_\nEl 1088 un seguit de terratr\xc3\xa8mols va destruir moltes ciutats de Ge\xc3\xb2rgia. L'hivern seg\xc3\xbcent va ser extraordin\xc3\xa0riament fred i a la primavera van venir inundacions amb el desgla\xc3\xa7. Totes aquestes circumst\xc3\xa0ncies superaven les capacitats de Giorgi II, que va ser enderrocat per un cop d'estat que el va obligar a abdicar en el seu fill David el 1089, quant aquest tenia nom\xc3\xa9s 16 anys. Sembla que un temps abans del cop d'estat, el noi ja havia comen\xc3\xa7at a participar en les tasques de govern com a col\xc2\xb7laborador del seu pare, segons es despr\xc3\xa8n d'un document del 1805 signat per ell com a rei i sebastos, el t\xc3\xadtol bizant\xc3\xad dels governants. Fins i tot podria ser que aquesta confian\xc3\xa7a li fou donada quan el 1803 el seu pare va haver d'abandonar el pa\xc3\xads per negociar amb el sold\xc3\xa0 Malik-Shah I.\n_START_SECTION_\nReforma militar i ren\xc3\xbancia al vassallatge\n_START_PARAGRAPH_\nL'obra del seu canceller, Jordi bisbe de Chkondidi, fou notable i aconsell\xc3\xa0 s\xc3\xa0viament al rei. La primera decisi\xc3\xb3 fou reorganitzar l'ex\xc3\xa8rcit. Una vegada va tenir un ex\xc3\xa8rcit fort va expulsar els colons turcs instal\xc2\xb7lats al pa\xc3\xads, que van haver de sortir o refugiar-se en fortaleses i deix\xc3\xa0 de pagar l'impost a qu\xc3\xa8 s'havia comprom\xc3\xa8s el seu pare des de la invasi\xc3\xb3 del 1083, trencant aix\xc3\xad la relaci\xc3\xb3 de submissi\xc3\xb3 amb els selj\xc3\xbacides. Des del 1092 aquell estat ve\xc3\xad, els selj\xc3\xbacides, havia entrat en guerra civil i m\xc3\xa9s tard van haver d'enfrontar-se amb els croats que el 1099 conqueriren Jerusalem, per la qual cosa no va poder oposar-se a les decisions de David IV._NEWLINE_Amb la reforma de l'ex\xc3\xa8rcit i de l'administraci\xc3\xb3, David IV se sent\xc3\xad prou fort per renunciar tamb\xc3\xa9, des del 1099 a fer servir els t\xc3\xadtols atorgats per l'emperador rom\xc3\xa0 d'Orient, adoptant aix\xc3\xad una posici\xc3\xb3 d'igualtat amb aquell imperi.\n_START_SECTION_\nSotmetiment dels caps feudals i religiosos\n_START_PARAGRAPH_\nDespr\xc3\xa9s va voler controlar als erishtavis massa independents, comen\xc3\xa7ant pel seu cap Liparit Bagvachi de Kld\xc3\xa9kari, n\xc3\xa9t de Liparit Liparitisdz\xc3\xa9, que va ser capturat i expulsat del pa\xc3\xads incorporant el Kld\xc3\xa9kari a les possessions de la corona. Un altre eristhavi, Dzagan Abul\xc3\xa9tidze, va ser tamb\xc3\xa9 castigat i expropiat. Els altres eristhavis van obeir al rei immediatament. Llavors el rei va nomenar nous c\xc3\xa0rrecs p\xc3\xbablics amb aznauris fidels._NEWLINE_El 1105 el rei va convocar el concili conegut com a Concili de Rouis-Urbnissi, que va fer neteja dins l'esgl\xc3\xa9sia d'elements deshonestos i poc patriotes. El rei llavors va nomenar un simple monjo, Giorgi Monazoni, com a bisbe de Tchondidi i el va fer cap del Savaziro (el consell de ministres). Aquesta funci\xc3\xb3 portaria el nom de Mtsignmobarthukhutsessi-Tchkondid\xc3\xa9li i tindria un gran poder a la cort.\n_START_SECTION_\nCampanyes militars\n_START_PARAGRAPH_\nEl 1104 un grup d'aznauris oposats a la pol\xc3\xadtica pro selj\xc3\xbacida del rei de Kakh\xc3\xa8tia Agarstan, que s'havia convertit a l'islam, dirigits per Kavthat, Arichian i Baram, el van fer presoner i el van entregar a David. Aquest va declarar la Kakh\xc3\xa8tia unida a Ge\xc3\xb2rgia com a domini reial (deixant nom\xc3\xa9s els territoris dels aznauris que li eren fidels) i va nomenar governador a Arichian. El 1105 el sold\xc3\xa0 dels selj\xc3\xbacides, del qual Agarstan era vassall, va enviar un ex\xc3\xa8rcit sota el comandament d'un altre vassall, l'emir de Gandja. Els invasors foren derrotats a Ertsukhi i el domini sobre Kakh\xc3\xa8tia va quedar consolidat. David poc despr\xc3\xa9s va casar la seva filla gran, Tamara, amb l'hereu de Xirvan, Manushir, fill del xa Apriduni._NEWLINE_El 1110 el rei conquer\xc3\xad la fortalesa turca de Samshvilde a la regi\xc3\xb3 de Somkh\xc3\xa8tia (nom georgi\xc3\xa0 per les regions arm\xc3\xa8nies sota el seu domini), una de les que restaven dins a Ge\xc3\xb2rgia, i els turcs van evacuar una part del Baix Kartli. El 1115 va conquerir Rustavi i van comen\xc3\xa7ar a assetjar Tblisi. El 1116 es va fer amo de Tao i Klardj\xc3\xa8tia (Taoklardj\xc3\xa8tia)._NEWLINE_El 1117 va conquerir la ciutat de Guichi, a l'est de l'Her\xc3\xa8thia i el 1118 va conquerir la principal fortalesa del turcs, la de Lor\xc3\xa9, que controlava la Ge\xc3\xb2rgia del Sud. El pr\xc3\xadncep Demetri, fill de David, va fer tamb\xc3\xa9 una campanya a Xirvan, on el shah, pressionat per la noblesa local, es mostrava favorable als turcs._NEWLINE_Per eliminar els turcs de tota Transcauc\xc3\xa0sia es va decidir buscar els serveis de les tribus Kipchak del Caucas nord. Alian\xc3\xa7a que David referm\xc3\xa0 divorciant-se de la seva dona i casant-se amb la filla del khan dels Kipchak, que feu batejar amb el nom de Gourandoukht. Una horda d'aquests n\xc3\xb2mades, expulsada pel pr\xc3\xadncep rus Vlad\xc3\xadmir II Monomac (1113 \xe2\x80\x931125) es va establir a Ge\xc3\xb2rgia. El 1118 David va sotmetre els ossets del Caucas que estaven en guerra amb els kipchaks assegurant-se el lliure pas d'aquests cap a Ge\xc3\xb2rgia on van arribar quaranta mil fam\xc3\xadlies, cada una de les quals havia d'aportar un cavaller a l'ex\xc3\xa8rcit. Una gu\xc3\xa0rdia personal del rei (monapsa) amb aquests n\xc3\xb2mades, va \xc3\xa9sser creada al mateix temps amb cinc mil guerrers. La filla segona de David, Kata\xc3\xaf (Caterina), es va casar amb Isaac (fill d'Aleix\xc2\xa0I Comn\xc3\xa8) el germ\xc3\xa0 gran del qual Joan II Comn\xc3\xa8 va ser despr\xc3\xa9s emperador de Bizanci._NEWLINE_El 1120 David va envair Xirvan i va prendre Kabala. El sobir\xc3\xa0 de Daruban, aliat de David, va atacar al xa Apridun (Apriduni), que seguia favorable als turcs, el qual va morir en combat. El nou xa, elegit per David, es va sotmetre a Ge\xc3\xb2rgia com a vassall._NEWLINE_El 1121 el sold\xc3\xa0 selj\xc3\xbacida Muhammad Tapar envi\xc3\xa0 un poder\xc3\xb3s ex\xc3\xa8rcit de 300.000 homes sota el comandament del governador de Bagdad Nadjm ed-Din al-Ghazi. Aquestes forces entraren a Ge\xc3\xb2rgia i acamparen a Tsalka, a Manglissi-Trial\xc3\xa8thia. El georgians eren poc m\xc3\xa9s de 50000 entre ells 200 cavallers croats europeus. La batalla s'esdevingu\xc3\xa9 a Didgori el 12 d'agost del 1121 i David IV va obtenir un gran triomf._NEWLINE_Seguidament l'emir de Tblisi, sense cap ajuda, va quedar assetjat a la capital, la qual va ser presa el febrer del 1122, acabant aix\xc3\xad l'emirat de Tblisi, que havia durant 400 anys. Uns mesos despr\xc3\xa9s va caure Dmanissi. La capital va ser traslladada de Kutaisi a Tblisi._NEWLINE_El 1122 els selj\xc3\xbacides van passar a Tabriz i d'all\xc3\xad, el 1123, cap al Xirvan, que estava a l'\xc3\xb2rbita de Ge\xc3\xb2rgia i van ocupar la capital Shamakha. David va marxar contra Shamakha i va assetjar al sold\xc3\xa0 selj\xc3\xbacida all\xc3\xad mateix. L'atabek d'Her\xc3\xa8thia, que venia a ajudar al seu sobir\xc3\xa0, va ser rebutjat per David per\xc3\xb2 el sold\xc3\xa0 va aconseguir escapar per les clavegueres. Un mes despr\xc3\xa9s David va prendre el Gulistan, i va annexar tot el Xirvan a Ge\xc3\xb2rgia com a terres reials._NEWLINE_El 1123 va ocupar Ispir i despr\xc3\xa9s Ani, ciutat d'Arm\xc3\xa8nia que estava sota domini selj\xc3\xbacida i on la poblaci\xc3\xb3 s'havia revoltat i havia cridat David. Amb el seu ex\xc3\xa8rcit de seixanta mil homes, David aprofit\xc3\xa0 per sotmetre tota la regi\xc3\xb3 i les fortaleses de l'Arm\xc3\xa8nia-Gag, Teronakal, Kavazan, Norbed, Mansagon i Talindjakar._NEWLINE_Al final del seu regne duia els t\xc3\xadtols de rei dels abkhazs, kartvels, rans, kakhs, armenis, xa del Xirvan i de Shahin. Ja no s'intitulava ni curopalata ni patrici, i feia servir el t\xc3\xadtol d'aut\xc3\xb2crata. La bandera de Vakhtang I Gorgasal esdevingu\xc3\xa9 el s\xc3\xadmbol nacional.\n_START_SECTION_\nRelacions amb altres estats\n_START_PARAGRAPH_\nEl regnat de David IV el Constructor canvi\xc3\xa0 les relacions de Ge\xc3\xb2rgia no solament amb els seus ve\xc3\xafns m\xc3\xa9s propers, sin\xc3\xb3 tamb\xc3\xa9 amb pa\xc3\xafsos amb qui mai havia tingut relacions diplom\xc3\xa0tiques ni de cap tipus. Amb la famosa batalla de Didgori es don\xc3\xa0 a con\xc3\xa8ixer entre els europeus, els quals descobriren l'exist\xc3\xa8ncia d'un reialme cristi\xc3\xa0 capa\xc3\xa7 de fer front als selj\xc3\xbacides, els invasors que havien mogut les croades. En aquest context, l'arquebisbe de Par\xc3\xads, Galon, reb\xc3\xa9 el 30 de juliol del 1147 una rel\xc3\xadquia: un fragment de la Veracreu, que havia conservat un cantor del temple de Jerusalem anomenat Anseau. Aquest objecte es guard\xc3\xa0 en l'esgl\xc3\xa9sia que hi havia abans de construir la catedral de Notre Dame. Anseau escrigu\xc3\xa9 en les seves mem\xc3\xb2ries que havia rebut aquesta rel\xc3\xadquia de mans de la v\xc3\xaddua de David, cosa que ha estranyat als historiadors, ja que el rei no mor\xc3\xad fins a 16 anys m\xc3\xa9s tard._NEWLINE_Units per un objectiu com\xc3\xba, establ\xc3\xad relacions amb el rei Baldu\xc3\xad I de Jerusalem, amb qui intercanvi\xc3\xa0 presents. Aquest li envi\xc3\xa0 el millor dels regals: un batall\xc3\xb3 d'entre 200a 1000 homes  que particip\xc3\xa0 en la vict\xc3\xb2ria de Didgori. Altres fonts esmenten la participaci\xc3\xb3 de forces auxiliars georgieanes durant el setge de Jerusalem (1099). L'historiador Jean Bagration cita una visita secreta de Baldu\xc3\xad II de Jerusalem a la cort georgiana. L'exist\xc3\xa8ncia de Ge\xc3\xb2rgia com a reialme cristi\xc3\xa0 d'import\xc3\xa0ncia creixent tamb\xc3\xa9 es feu sentir en el m\xc3\xb3n \xc3\xa0rab, on la bondat del monarca envers els seus s\xc3\xbabdits musulmans i el coneixement que tenia de l'Alcor\xc3\xa0 li feu guanyar el seu respecte. En refer\xc3\xa8ncia a ell hi havia una insccripci\xc3\xb3 en \xc3\xa0rab que deia \xc2\xabRei dels reis, David, l'espasa del Mesies\xc2\xbb."